BRATISLAVA. Hospodárenie Sociálnej poisťovne (SP) skončilo vlani s prebytkom 221,47 mil. eur. Po započítaní prebytkov z minulých rokov uzatvorila SP rok 2008 s kladným zostatkom na úrovni 776,4 mil. eur. Celkové príjmy poisťovne bez zohľadnenia príspevkov zasielaných do druhého piliera predstavovali v minulom roku vyše 5,29 mld. eur. Táto suma pritom zahŕňa aj finančné prostriedky zo štátnych finančných aktív určené na vykrytie nákladov na zavedenie druhého dôchodkového piliera na úrovni 567,61 mil. eur. Rozpočtované príjmy poisťovňa v minulom roku prekročila o 360,92 mil. eur. Stalo sa tak najmä vďaka príjmom z poistného od ekonomicky aktívnych osôb, ktoré boli oproti predpokladom vyššie o 348,04 mil. eur. Dôchodkové správcovské spoločnosti vlani previedli na účet Sociálnej poisťovne finančné prostriedky za sporiteľov, ktorí prejavili vôľu nebyť v druhom pilieri, v sume 132,28 mil. eur, čo je oproti rozpočtovým predpokladom viac o 13,96 mil. eur. Celkové výdavky SP vlani dosiahli 5,07 mld. eur, čo je oproti rozpočtovanej sume nárast o 157,8 mil. eur. Vyplýva to zo správy o hospodárení Sociálnej poisťovne v roku 2008, ktorú zverejnila SP.
Jediným fondom, v ktorom počas minulého roka poisťovni chýbali peniaze, bol základný fond starobného poistenia. Výdavky tohto fondu boli totiž oproti jeho príjmom vyššie takmer o 1,15 mld. eur. Nedostatok prostriedkov vo fonde starobného poistenia musela poisťovňa podobne ako v minulých rokoch pokrývať prebytkami z iných fondov. Išlo najmä o rezervný fond solidarity, ktorého prebytok SP využila na tento účel v sume 730,27 mil. eur. Ďalších 165,97 mil. eur použila poisťovňa na výplatu dôchodkov z prebytku fondu poistenia v nezamestnanosti. Sumou 132,78 mil. eur pomohol vykryť deficit v priebežnom dôchodkovom pilieri prebytok vo fonde invalidného poistenia. Na vykrytí chýbajúcich zdrojov vo fonde starobného poistenia sa podieľal aj fond nemocenského poistenia, a to sumou 99,58 mil. eur. Najvyšší prebytok vlani spomedzi poistných fondov vykázal fond poistenia v nezamestnanosti, a to v sume 202,58 mil. eur a fond invalidného poistenia, ktorého príjmy boli oproti výdavkom vyššie o 200,72 mil. eur. Výdavky správneho fondu SP vlani predstavovali 157,5 mil. eur, z čoho 16,74 mil. eur tvorili výdavky na informačno-komunikačné technológie.